Taiteilijan näkemys kambrikautisesta *Megadictyon*-eläimestä
**Lobopodia** tai **Lobopoda** on eläinryhmä, jonka luokittelu on vakiintumatonta. Siihen luokitellaan lähteestä riippuen joko vain fossiilisia lajeja tai myös niiden nykypäivään selvinneitä jälkeläisiä. Kambrikaudella eläneet Lobopodia-lajit olivat jalallisia, matomaisia merieläimiä. Niistä kehittyivät todennäköisesti käsnäjalkaiset ja niveljalkaiset.

Määritelmä
----------

Lobopod-termin keksi Robert Evans Snodgrass vuonna 1938. Hän tarkoitti sillä raajatyyppiä, joka hänen mukaansa erotti käsnäjalkaisten ja niveljalkaisten kantamuodot nivelmadoista. Myöhemmin Lobopodia- tai Lobopoda-termiä alettiin käyttää taksonomisesta ryhmästä, jonka sisällöstä on ollut useita eri näkemyksiä. Osa tutkijoista käyttää Lobopodia-termiä vain fossiilisista lajeista, osa myös käsnäjalkaisista, niveljalkaisista tai karhukaisista tai jostakin näiden yhdistelmästä.

Käsnäjalkaiset, niveljalkaiset ja karhukaiset muodostavat yhdessä Panarthropoda-kladin. Usein Lobopodia käsitetään epäluonnollisena ryhmänä, joka sisältää fossiilisia lajeja Panarthropoda-kladin sukupuun tyveltä. Nämä lajit olivat jalallisia, matomaisia merieläimiä, joista nykyiset käsnäjalkaiset ja niveljalkaiset ovat todennäköisesti kehittyneet. Toiset tutkijat luokittelevat Lobopodia-ryhmään myös näiden merieläinten jälkeläisiä, esimerkiksi käsnäjalkaiset. Kaikista laajimmin käsitettynä Lobopodia on samansisältöinen Panarthropoda-kladin kanssa.

Luokittelu
----------

Kambrikautiset Lobopodia-fossiilit ovat tärkeitä niveljalkaisten evoluution ymmärtämisen kannalta. Tutkijoiden keskuudessa ei ole konsensusta siitä, ovatko niveljalkaiset läheisempää sukua käsnäjalkaisille vai karhukaisille. Johtava käsitys on niin sanottu Lobopodia-hypoteesi, jonka mukaan niveljalkaiset ja käsnäjalkaiset ovat läheisempää sukua toisilleen kuin karhukaisille.

Suurin osa kambrikautisista Lobopodia-lajeista on läheisintä sukua joko käsnäjalkaisille tai niveljalkaisille. Esimerkiksi *Hallucigenia* on lähimpänä käsnäjalkaisia, kun taas *Jianshanopodia* ja *Megadictyon* ovat luultavasti läheisempää sukua niveljalkaisille. Lisäksi jotkin pienet fossiiliset lajit saattavat olla läheisintä sukua karhukaisille.

Lähteet
-------

1. 1 2 3 4  Ortega-Hernández, Javier: Making sense of ‘lower’ and ‘upper’ stem-group Euarthropoda, with comments on the strict use of the name Arthropoda von Siebold, 1848.  *Biological Reviews*, 21.12.2014, 91. vsk, nro 1, s. 255–273. doi:10.1111/brv.12168. ISSN 1469-185X. Artikkelin verkkoversio. Viitattu 20.3.2023.  (englanniksi)
2. 1 2  Steiner, Michael et al.: A new species of *Hallucigenia* from the Cambrian Stage 4 Wulongqing Formation of Yunnan (South China) and the structure of sclerites in lobopodians.  *Bulletin of Geosciences*, 2.2.2012, 87. vsk, nro 1, s. 107–124.  Czech Geological Survey. doi:10.3140/bull.geosci.1280. ISSN 1803-1943. Artikkelin verkkoversio (pdf). Viitattu 20.3.2023.  (englanniksi)
3. 1 2 3  Jørgensen, Aslak & Kristensen, Reinhardt Møbjerg & Møbjerg, Nadja: Phylogeny and Integrative Taxonomy of Tardigrada. Teoksessa Schill, Ralph O. (toim.): *Water Bears: The Biology of Tardigrades*, s. 98–99. Cham: Springer, 2014. doi:10.1007/978-3-319-95702-9\_3. ISBN 978-3-319-95702-9. (englanniksi)
4. ↑  Ou, Qiang & Shu, Degan & Mayer, Georg: Cambrian lobopodians and extant onychophorans provide new insights into early cephalization in Panarthropoda.  *Nature Communications*, 11.12.2012, 3. vsk, nro 1, s. 1261. doi:10.1038/ncomms2272. ISSN 2041-1723. Artikkelin verkkoversio. Viitattu 20.3.2023.  (englanniksi)
5. ↑  Wu, Ruolin & Pisani, Davide & Donoghue, Philip C. J.: The unbearable uncertainty of panarthropod relationships.  *Biology Letters*, tammikuu 2023, 19. vsk, nro 1, s. 20220497.  Royal Society. PubMed:36628953. doi:10.1098/rsbl.2022.0497. ISSN 1744-957X. Artikkelin verkkoversio (pdf). Viitattu 20.3.2023.  (englanniksi)